STANOVISKO 6. Kontrolovali sme: a) účtovnú závierku rady, ktorá pozostáva z finančných výkazov (4) a správy o plnení rozpočtu (5) za rozpočtový rok končiaci sa 31. decembra 2016; b) a zákonnosť a riadnosť príslušných operácií; v súlade s článkom 287 Zmluvy o fungovaní Európskej únie (ZFEÚ). Spoľahlivosť účtovnej závierky Stanovisko k spoľahlivosti účtovnej závierky 7. Zastávame názor, že účtovná závierka rady za rok končiaci sa 31. decembra 2016 vyjadruje verne zo všetkých významných hľadísk finančnú situáciu rady k 31. decembru 2016, ako aj výsledky jej operácií, toky hotovosti a zmeny čistých aktív za príslušný rozpočtový rok v súlade s jej nariadením o rozpočtových pravidlách a účtovnými pravidlami, ktoré schválil účtovník Komisie. Tieto pravidlá vychádzajú z medzinárodne prijatých účtovných štandardov pre verejný sektor. Zákonnosť a riadnosť príslušných operácií Príjmy Stanovisko k zákonnosti a riadnosti príslušných príjmov 8. Zastávame názor, že príslušné príjmy zaznamenané v účtovnej závierke za rok končiaci sa 31. decembra 2016 sú zo všetkých významných hľadísk zákonné a riadne. Platby Stanovisko k zákonnosti a riadnosti príslušných platieb 9. Zastávame názor, že príslušné platby zaznamenané v účtovnej závierke za rok končiaci sa 31. decembra 2016 sú zo všetkých významných hľadísk zákonné a riadne. Zodpovednosť vedenia a osôb a subjektov poverených správou 10. V súlade s článkami 310 až 325 ZFEÚ a s nariadením o rozpočtových pravidlách rady vedenie zodpovedá za vyhotovenie a predloženie účtovnej závierky na základe medzinárodne prijatých účtovných štandardov pre verejný sektor a za zákonnosť a riadnosť príslušných operácií. Táto zodpovednosť zahŕňa návrh, zavedenie a udržiavanie systému vnútornej kontroly relevantného pre zostavenie a predloženie finančných výkazov, v ktorých sa nenachádzajú významné nesprávnosti v dôsledku podvodu alebo chyby. Vedenie tiež zodpovedá za zabezpečenie toho, aby boli činnosti, finančné operácie a informácie uvedené vo finančných výkazoch v súlade s orgánmi, ktoré ich spravujú. Vedenie rady nesie konečnú zodpovednosť za zákonnosť a riadnosť príslušných operácií. 11. Pri vyhotovovaní účtovnej závierky je vedenie zodpovedné za posúdenie schopnosti rady zabezpečiť nepretržitosť činnosti, v príslušných prípadoch za zverejnenie záležitostí týkajúcich sa nepretržitosti činnosti a za používanie účtovníctva založeného na predpoklade nepretržitosti činnosti. 12. Osoby a subjekty poverené správou zodpovedajú za dohľad nad postupom finančného výkazníctva rady. Zodpovednosť audítora za audit účtovnej závierky a príslušných operácií 13. Naším cieľom je získať primerané uistenie o tom, či sa v účtovnej závierke rady nenachádzajú významné nesprávnosti a či sú príslušné operácie zákonné a riadne, a na základe nášho auditu poskytnúť Európskemu parlamentu a Rade alebo iným príslušným orgánom udeľujúcim absolutórium vyhlásenie o vierohodnosti týkajúce sa spoľahlivosti účtovnej závierky a zákonnosti a riadnosti príslušných operácií. Primerané uistenie predstavuje vysoký stupeň uistenia, nie je však zárukou, že sa pri audite vždy odhalí výskyt významných nesprávností či porušenia pravidiel. Nesprávnosti a porušenia pravidiel môžu vzniknúť v dôsledku podvodu alebo chyby a považujú sa za významné, ak možno odôvodnene očakávať, že jednotlivo alebo súhrnne ovplyvnia ekonomické rozhodnutia používateľov prijaté na základe tejto účtovnej závierky. 14. Audit zahŕňa postupy na získanie audítorských dôkazov o sumách a údajoch v účtovnej závierke, ako aj o zákonnosti a riadnosti príslušných operácií. Výber postupov závisí od úsudku audítora, ktorý hodnotí riziko významných nesprávností v účtovnej závierke, ako i riziko významného porušenia požiadaviek právneho rámca Európskej únie v príslušných operáciách, či už z dôvodu podvodu alebo chyby. Pri posudzovaní týchto rizík sa zohľadňujú vnútorné kontroly, ktoré sú relevantné pre vyhotovenie a verné predloženie účtovnej závierky a zákonnosť a riadnosť príslušných operácií, aby sa mohli navrhnúť audítorské postupy vhodné za daných okolností, nie však na účel vyjadrenia stanoviska k účinnosti vnútornej kontroly. Audit ďalej zahŕňa posúdenie vhodnosti uplatnených účtovných metód, primeranosti účtovných odhadov vedenia, ako aj posúdenie účtovnej závierky ako celku. 15. V súvislosti s príjmami posudzujeme postupy rady na výpočet a výber prípadných poplatkov a iných príjmov (6). Pri overovaní príspevkov do fondu sme vychádzali z informácií oznámených úverovými inštitúciami prostredníctvom vnútroštátnych orgánov pre riešenie krízových situácií a toto overovanie nezahŕňalo spoľahlivosť týchto informácií. Okrem toho príspevky do fondu, v súvislosti s ktorými prebieha administratívne alebo súdne konanie medzi niektorými úverovými inštitúciami a vnútroštátnymi orgánmi pre riešenie krízových situácií a súdne konanie medzi niektorými úverovými inštitúciami a radou pred Všeobecným súdom Európskej únie, neboli predmetom nášho auditu, aby sa nijakým spôsobom neovplyvnila pozícia príslušných strán v konaní. Podrobné informácie o administratívnych a súdnych konaniach sa predkladajú v bode 7 písm. i) ročnej účtovnej závierky rady. 16. V súvislosti s výdavkami preskúmavame platobné operácie v okamihu, keď výdavky vznikli, boli zaznamenané a prijaté. Toto preskúmanie sa vzťahuje na všetky kategórie platieb okrem záloh v momente, keď sa uhrádzajú. Zálohové platby sa skúmajú, keď príjemca prostriedkov poskytne podklady o ich riadnom využití a rada tieto podklady schváli zúčtovaním zálohovej platby, a to v tom istom roku alebo neskôr. 17. Pri vypracúvaní tejto správy a vyhlásenia o vierohodnosti sme zohľadnili audítorskú prácu nezávislého externého audítora vykonanú v súvislosti s účtovnou závierkou rady v súlade s článkom 102 ods. 1 nariadenia o rozpočtových pravidlách rady. Zdôraznenie skutočnosti 18. Bez toho, aby bolo spochybnené stanovisko vyjadrené v bodoch 6 až 17, by Dvor audítorov chcel zdôrazniť, že príspevky do fondu sa počítajú na základe informácií, ktoré rade poskytujú úverové inštitúcie prostredníctvom vnútroštátnych orgánov pre riešenie krízových situácií. V nariadení o SRM sa však nestanovuje komplexný a jednotný rámec kontroly na zabezpečenie spoľahlivosti týchto informácií. Dvor audítorov ďalej poznamenáva, že metodika na výpočet príspevkov stanovených v právnom rámci je veľmi zložitá, čo vyvoláva riziko nepresnosti. Rada navyše nemôže zverejniť podrobnosti o výpočtoch príspevkov, ktoré boli vyhodnotené z hľadiska rizík, za jednotlivé úverové inštitúcie, pretože sú navzájom prepojené a zahŕňajú dôverné informácie o ostatných úverových inštitúciách. To má dosah na transparentnosť týchto výpočtov.